BAFS น้ำมัน JET ดันกำไร
ธุรกิจขนส่งน้ำมันทางท่อของ BAFS มีแนวโน้มการฟื้นตัว ซึ่งประเมินว่าปีนี้จะมีปริมาณการขนส่งน้ำมันทางท่อที่ 502 ล้านลิตร เพิ่มขึ้นจากปีก่อน
ธุรกิจขนส่งน้ำมันทางท่อของ BAFS มีแนวโน้มการฟื้นตัว ซึ่งประเมินว่าปีนี้จะมีปริมาณการขนส่งน้ำมันทางท่อที่ 502 ล้านลิตร เพิ่มขึ้นจากปีก่อน
10 ก.ย. 2565

คุณค่าบริษัท
การมาของโควิดทำให้บริษัท บริการเชื้อเพลิงการบินกรุงเทพ จำกัด (มหาชน) หรือ BAFS ผู้ให้บริการเติมน้ำมันอากาศยานและการขนส่งทางท่อเป็นหลัก โดยรายได้ส่วนใหญ่มาจากการให้บริการเติมน้ำมันที่สนามบินสุวรรณภูมิและสนามบินดอนเมือง บาดเจ็บสาหัส เพราะเมื่อการเดินทางลดลง สายการบินลดเที่ยวบินลง ยอดขายน้ำมัน JET ของ BAFS ก็จะลดลงตามไปด้วย ส่งผลให้ผลประกอบการของ BAFS ในช่วงที่ผ่านมาย่ำแย่ ปี 2563 มีรายได้ 1,893 ล้านบาท ขาดทุน 374 ล้านบาท และปี 2564 มีรายได้ 1,678 ล้านบาท ขาดทุน 784 ล้านบาท
ขณะที่ งวด 6 เดือนแรกปี 2565 แม้ยังมีตัวเลขขาดทุน 196 ล้านบาท แต่ลดลงจากช่วงเดียวกันปีก่อนที่ขาดทุน 363 ล้านบาท ส่วนรายได้อยู่ที่ 1,060 ล้านบาท เพิ่มขึ้น 32% จากช่วงเดียวกันของปีก่อนที่มีรายได้ 801 ล้านบาท เนื่องจากสถานการณ์โควิดคลี่คลาย ทำให้มีการปลดล็อกมาตรการเดินทางเข้าออกประเทศ ส่งผลให้จำนวนนักท่องเที่ยวเพิ่มมากขึ้น
สัญญาณการฟื้นตัวของ BAFS ชัดเจนขึ้น จากปริมาณการเติมน้ำมันอากาศยานในช่วงครึ่งปีแรกอยู่ที่ 1,217 ล้านลิตร เพิ่มขึ้น 50% จากช่วงเดียวกันของปีก่อน โดยประเมินว่าในช่วงครึ่งปีหลังนี้ อุตสาหกรรมการบินจะฟื้นตัวดีขึ้นต่อเนื่อง โดยเฉพาะในช่วงไตรมาส 4/2565 ที่คาดว่าจะมีนักท่องเที่ยวเดินทางเข้ามาไทยมากขึ้น และสายการบินจะเพิ่มเที่ยวบินมากขึ้นด้วย ทำให้คาดว่าปีนี้ BAFS จะมีปริมาณการเติมน้ำมันอากาศยานเกิน 3,000 ล้านลิตร เพิ่มขึ้นจากปีก่อนที่อยู่ที่ 1,638 ล้านลิตร
ขณะที่ ปี 2566 ประเมินว่าปริมาณการเติมน้ำมันอากาศยานจะเพิ่มขึ้นจากปีนี้อีกประมาณ 40% มาอยู่ที่ 4,000-4,200 ล้านลิตร หรือฟื้นตัว 68% จากช่วงก่อนเกิดสถานการณ์โควิด
ด้านจำนวนนักท่องเที่ยว มีการประเมินกันว่าจะมีนักท่องเที่ยวต่างชาติเดินทางเข้าไทย 8-9.6 ล้านคน เติบโต 200% จากปีก่อนที่อยู่ที่ 4 แสนคน และในปี 2566 จะเพิ่มเป็น 20 ล้านคน หรือประมาณ 50% ของปี 2562 ซึ่งเป็นช่วงก่อนเกิดสถานการณ์โควิดที่มีนักท่องเที่ยวเดินทางเข้าไทย 40 ล้านคน
ส่วนธุรกิจขนส่งน้ำมันทางท่อของ BAFS ก็มีแนวโน้มการฟื้นตัว ซึ่งประเมินว่าปีนี้จะมีปริมาณการขนส่งน้ำมันทางท่อที่ 502 ล้านลิตร เพิ่มขึ้นจากปีก่อนซึ่งอยู่ที่ 330 ล้านลิตร เนื่องจากมีลูกค้ารายใหม่เข้ามาเพิ่มเติม และในปี 2566 จะเติบโตจากปี 2565 อีก 61% มาอยู่ที่ 807 ล้านลิตร
ด้านบล.เคจีไอ คาดว่า BAFS จะมีผลขาดทุนสุทธิ 90 ล้านบาท ในไตรมาส 3/2565 ดีขึ้นทั้งจากช่วงเดียวกันของปีก่อนและไตรมาสก่อน จากที่ขาดทุนสุทธิ 199 ล้านบาทในไตรมาส 3/2564 และ 120 ล้านบาท ในไตรมาส 2/2565 โดยผลประกอบการที่ดีขึ้นจะมาจากปริมาณการเติมน้ำมันเครื่องบินที่เพิ่มขึ้น เนื่องจากมีจำนวนเที่ยวบินเพิ่มขึ้นทั้งที่สนามบินสุวรรณภูมิและดอนเมือง
…
รายชื่อผู้ถือหุ้นใหญ่
รายชื่อกรรมการ